Paigaldamine DrakX'i abil

ISO-tõmmise valimine ja kasutamine

Sissejuhatus

Mageiat levitatakse ISO-tõmmiste kaudu. Siin leiab abi valimaks just sellist tõmmist, mis vastab teie vajadustele.

Andmekandjaid on kaht tüüpi:

Klassikaline paigaldusandmekandja. Selle käivitamise järel asutakse kohe paigaldamise juurde ning te saate valida, mida paigaldada ja kuidas süsteemi vastavalt seadistada. See annab maksimaalse paindlikkuse ja lubab luua kohandatud paigalduse, eriti just valida, millist töökeskkonda kasutama hakata.

Live-andmekandja: sel juhul saab andmekandja pealt käivitada toimiva Mageia süsteemi ilma seda paigaldamata, et näiteks näha, mida üldse pakutakse. Paigaldamine on lihtsam, aga ka valikuid on vähem.

Üksikasjadest kõneldakse järgmistes osades.

Andmekandjad

Määratlus

Me nimetame siinkohal andmekandjaks ISO-tõmmisefaili, mis võimaldab paigaldada ja/või uuendada Mageiat, ning ühtlasi ka igasugust füüsilist seadet, millele ISO-tõmmis on kopeeritud.

ISO-tõmmised leiab siit.

Klassikalised paigaldusandmekandjad

Ühised omadused

Kasutavad traditsioonilist paigaldusprogrammi drakx

Saab teha nii puhta paigalduse kui ka uuendada varasematelt väljalasetelt

Eri andmekandjad 32- ja 64-bitisele arhitektuurile

Tervitusekraanil on saada mõned tööriistad: päästesüsteem, mälu testimine, riistvara tuvastamise tööriist

Iga DVD sisaldab paljusid saadaolevaid töökeskkondi ja keeli

Paigaldamise käigus lastakse valida, kas kasutada mittevaba tarkvara või mitte

Live-andmekandjad

Ühised omadused

Saab tarvitada distributsiooni tundmaõppimiseks ilma seda kohe kõvakettale paigaldamata, aga soovi korral siiski ka Mageia paigaldamiseks

Iga ISO sisaldab ainult üht töökeskkonda (Plasma, GNOME või Xfce).

Eri andmekandjad 32- ja 64-bitisele arhitektuurile

LiveISO-sid saab kasutada ainult puhta paigalduse, mitte aga uuendamise jaoks varasemalt versioonilt.

Sisaldavad mittevaba tarkvara

Plasma LiveDVD

Ainult Plasma töökeskkond.

Sisaldab kõiki keeli

Ainult 64-bitine arhitektuur

GNOME LiveDVD

Ainult GNOME töökeskkond

Sisaldab kõiki keeli

Ainult 64-bitine arhitektuur

Xfce LiveDVD

Ainult Xfce töökeskkond.

Sisaldab kõiki keeli

32- või 64-bitine arhitektuur

CD-d ainult alglaadimiseks

Ühised omadused

Need on väikesed tõmmised, mis sisaldavad vaid tarkvara, mida on vaja paigaldusprogrammi drakx käivitamiseks ning ISO-faili leidmiseks, et siis jätkata paigaldamisega. ISO-failid võivad asuda arvuti kõvakettal, mõnel muul kohalikul kettal, kohalikus võrgus või internetis.

Need andmekandjad on väga väikesed (alla 100 MB) ja abiks siis, kui internetiühenduse maht on liiga väike terve DVD allalaadimiseks, arvuti on ilma DVD-seadmeta või ei saa arvutit käivitada USB-pulga pealt.

Eri andmekandjad 32- ja 64-bitisele arhitektuurile

Ainult inglise keeles

netinstall.iso

Sisaldab ainult vaba tarkvara neile, kes ei ole nõus mittevaba tarkvara kasutama

netinstall-nonfree.iso

Sisaldab mittevaba tarkvara (peamiselt draiverid, koodekid jms.) neile, kes seda vajavad

Andmekandja allalaadimine ja kontrollimine

Allalaadimine

Kui olete sobiva ISO-faili valinud, saab selle alla laadida kas HTTP või BitTorrenti vahendusel. Mõlemal juhul annab aken mõningat teavet, näiteks kasutatava peegelsaidi ja võimaluse kohta seda vahetada, kui ribalaius on liiga väike. HTTP valimise korral peaks pilt olema umbes selline:

md5sum ja sha1sum on tööriistad ISO terviklikkuse kontrollimiseks. Kasutada tuleks ainult üht neist. Hoidke üks neist varuks edasiseks kasutamiseks. Seejärel ilmub selline aken:

Märkige raadionupp Salvestama.

Allalaaditud andmekandja terviklikkuse kontrollimine

Mõlemad kontrollsummad on kuueteistkümnendarvud, mis arvutatakse kindla algoritmiga allalaaditava faili põhjal. Kui paluda algoritmil arv uuesti leida allalaaditud faili põhjal, saab tulemuseks kas sama arvu, mis tähendab, et allalaaditud fail on korras, või siis mõne muu arvu, mis tähendab, et see ei ole korras. Viimasel juhul tuleks fail uuesti alla laadida või püüda see BitTorrenti abil parandada.

Avage konsool (selleks ei pea olema administraator) ja kirjutage:

- md5sum kasutamiseks: [minukonto@localhost]$ md5sum tõmmisefail.iso/asukoht.

- sha1sum kasutamiseks: [minukonto@localhost]$ sha1sum tõmmisefail.iso/asukoht.

ja võrrelge arvutis saadud arvu (võimalik, et peate natuke ootama) Mageia allalaadimissaidil näidatuga:

ISO kirjutamine

Kontrollitud ISO võib nüüd kirjutada CD-le, DVD-le või USB-pulgale. See ei ole tavaline kopeerimine, vaid eesmärk on luua käivitatav andmekandja.

ISO kirjutamine CD-le või DVD-le

Kasutage soovikohast kirjutamisprogrammi, aga kontrollige kindlasti, et seade oleks määratud kirjutama tõmmist, mitte aga andmeid või faile. Rohkem teavet leiab Mageia wikist.

ISO kirjutamine USB-pulgale

Kõik Mageia ISO-d on hübriidsed, mis tähendab, et neid saab kirjutada ka USB-pulgale, mis on käivitatav ja mille pealt saab süsteemi paigaldada.

Hoiatus

Tõmmise kirjutamine USB-pulgale hävitab kõik varasemad failisüsteemid seadmes, kõik andmed lähevad kaotsi ja partitsiooni suurus väheneb tõmmise suurusele.

Algse mahu taastamiseks tuleb USB-pulk uuesti partitsioneerida ja vormindada.

Graafilise tööriista kasutamine Mageias

Kasutada võib mõnda graafilist tööriista, näiteks IsoDumper.

Graafilise tööriista kasutamine Windowsis

Võite proovida järgmisi programme:

- Rufus valikuga "ISO image";

- Win32 Disk Imager

Käsurea kasutamine GNU/Linuxi süsteemis

Hoiatus

Käsitsi toimetamine on potentsiaalselt *ohtlik*. Kui seadme ID valesti anda, võib ketta partitsiooni sootuks üle kirjutada.

Samuti võib kasutada konsoolis tööriista dd:

Avage konsool

Võtke administraatori õigused käsuga su - (ärge unustage kriipsukest lõpus)

Ühendage USB-pulk (ärge haakige seda, see tähendab ärge avage ühtegi rakendust või failihaldurit, mis seda lugeda võiks)

Sisestage käsk fdisk -l

Teine võimalus on leida seadme nimi käsuga dmesg: lõpus näeb seadme nime, mille alguses seisab sd, antud juhul sdd:

[72594.604531] usb 1-1: new high-speed USB device number 27 using xhci_hcd
[72594.770528] usb 1-1: New USB device found, idVendor=8564, idProduct=1000
[72594.770533] usb 1-1: New USB device strings: Mfr=1, Product=2, SerialNumber=3
[72594.770536] usb 1-1: Product: Mass Storage Device
[72594.770537] usb 1-1: Manufacturer: JetFlash
[72594.770539] usb 1-1: SerialNumber: 18MJTWLMPUCC3SSB
[72594.770713] usb 1-1: ep 0x81 - rounding interval to 128 microframes, ep desc says 255 microframes
[72594.770719] usb 1-1: ep 0x2 - rounding interval to 128 microframes, ep desc says 255 microframes
[72594.771122] usb-storage 1-1:1.0: USB Mass Storage device detected
[72594.772447] scsi host8: usb-storage 1-1:1.0
[72595.963238] scsi 8:0:0:0: Direct-Access     JetFlash Transcend 2GB    1100 PQ: 0 ANSI: 4
[72595.963626] sd 8:0:0:0: [sdd] 4194304 512-byte logical blocks: (2.14 GB/2.00 GiB)
[72595.964104] sd 8:0:0:0: [sdd] Write Protect is off
[72595.964108] sd 8:0:0:0: [sdd] Mode Sense: 43 00 00 00
[72595.965025] sd 8:0:0:0: [sdd] No Caching mode page found
[72595.965031] sd 8:0:0:0: [sdd] Assuming drive cache: write through
[72595.967251]  sdd: sdd1
[72595.969446] sd 8:0:0:0: [sdd] Attached SCSI removable disk

Leidke oma USB-pulga seadmenimi (suuruse järgi); näiteks toodud pildil on selleks /dev/sdb, mis on 8 GB suurune USB-pulk.

Sisestage käsk # dd if=ISO-faili/asukoht of=/dev/sdX bs=1M

kus X on teie seadme nimi, nt: /dev/sdc

Näide: # dd if=/home/user/Downloads/Mageia-6-x86_64-DVD.iso of=/dev/sdb bs=1M

Sisestage käsk: # sync

Eemaldage USB-pulk, kõik on valmis

Mageia paigaldusprogramm DrakX

Sõltumata sellest, kas olete GNU-Linuxi maailmas uustulnuk või juba kogenud kasutaja, on Mageia paigaldusprogramm loodud nii, et paigaldamine või uuendamine oleks kõigile võimalikult lihtne.

Avamenüüs näete mitmeid valikuid, kuid vaikimisi valitu käivitab paigaldusprogrammi, mida tavaliselt ongi vaja.

Paigaldusprogrammi avaekraan

Mageia DVD kasutamine

Siin on näha Mageia DVD vaikimisi tervitusekraanid: esimest näeb UEFI süsteemi, teist pärandsüsteemi korral.

Sellel ekraanil pääseb valikute juurde, kui vajutada tähte "e", mis avab redigeerimisrežiimi. Nähtavale ekraanile tagasipääsemiseks vajutage klahvi "Esc", et väljuda salvestamata, või klahvi "Ctrl" või "F10", et väljuda tehtud valikuid salvestades.

Sellel ekraanil on võimalik määrata mõned isiklikud eelistused:

Keel (ainult paigaldamiseks, võib erineda süsteemile valitavast keelest) klahvile F2 vajutades (ainult tavapärases süsteemis)

Valige nooleklahvidega liikudes keel ja vajutage klahvile Enter.

Siin on näiteks LiveDVD/CD eestikeelne tervitusekraan. Pange tähele, et LiveDVD/CD menüüs ei ole kirjeid, nagu Päästesüsteem, Mälu testimine ja Riistvara tuvastamise tööriist.

Muuta ekraanilahutust klahvile F3 vajutades (ainult tavapärases süsteemis)

Lisada mõningaid kerneli võtmeid, vajutades klahvile F6 tavapärase süsteemi ja klahvile e UEFI süsteemi korral.

Kui paigaldamine ei õnnestu, võib olla vajalik seda uuesti proovida, kasutades mõnda lisavõtit. Klahviga F6 avatav menüü toob nähtavale tekstirea Alglaadimise sätted ja pakub nelja valikut:

- Vaikimisi, mille korral vaikimisi võtmeid ei muudeta.

- Vaikimisi, mille korral vaikimisi võtmeid ei muudeta.

- Ilma ACPI-ta, mille korral toitehalduse valikuid ei arvestata.

- Ilma kohaliku APIC-ta, mis puudutab CPU katkestusi. Valige see siis, kui seda nõutakse.

Mõnda neist valikutest valides muutuvad vaikimisi võtmed, mida näeb real Alglaadimise sätted.

Märkus

Mõne Mageia väljalaske puhul võib juhtuda, et klahviga F6 valitud kirjeid ei näe real Alglaadimise sätted, aga neid siiski arvestatakse.

Lisada veel rohkem kerneli võtmeid klahvile F1 vajutades (ainult tavapärases süsteemis)

Klahvile F1 vajutades ilmub uus aken saadaolevate võtmetega. Valige neist vajalik nooleklahvidega ja vajutage klahvile Enter üksikasjade nägemiseks või klahvile Esc tervitusekraani juurde naasmiseks.

Siin on näidatud võtme splash üksikasjaliku kirjelduse aken. Vajutage klahvile Esc või valige Tagasi alglaadimise sätete juurde, et minna tagasi võtmete loendisse. Võtmeid saab lisada käsitsi reale Alglaadimise sätted.

Märkus

Abi tõlgitakse keelde, mis on valitud klahviga F2.

Täpsemat teavet kerneli võtmete kohta tavapärases ja UEFI süsteemis leiab meie Wiki-lehelt https://wiki.mageia.org/en/How_to_set_up_kernel_options

Juhtmega võrgu kasutamine

Selline on vaikimisi tervitusekraan juhtmega võrgu põhise paigalduse CD (netinstall.iso või netinstall-nonfree.iso tõmmis) kasutamisel:

See ei võimalda muuta keelt ning saadaolevad võtmed on loetletud ekraanil. Rohkem teavet juhtmega võrgu põhise paigaldamise CD kasutamise kohta leiab Mageia Wikist.

Hoiatus

Klaviatuuripaigutus on Ameerika-pärane.

Paigaldamise etapid

Paigaldamine on jagatud mitmeks etapiks, mille loetelu näeb ekraani külgpaneelil.

Igal etapil kohtate üht või enamat ekraani, millel võib olla ka nupp Muud valikud, mis avab täiendavad ja harvemini vajalikud valikud.

Enamikul ekraanidel on nupp Abi, mis selgitab antud etappi põhjalikumalt.

Märkus

Kui soovite mingil hetkel paigaldamise katkestada, võite ka teha arvutile taaskäivituse, aga palun mõelge enne seda hoolikalt järele. Kui partitsioon on vormindatud või uuendusi on hakatud paigaldama, ei ole arvuti enam varasemas olekus ning taaskäivitamise tulemus võib olla mittetöötav masin. Kui te ikkagi olete kindel, et just taaskäivitus on õige samm, minge tekstiterminali, vajutades korraga kolme klahvi Alt Ctrl F2. Seejärel vajutage taaskäivitamiseks korraga klahve Alt Ctrl Delete.

Paigaldamisprobleemid ja nende võimalikud lahendused

Graafiline liides puudub

Pärast avaekraani ei tulegi keele valiku ekraani ette. See võib juhtuda mõne graafikakaardi ja vanema süsteemi korral. Proovige kasutada madalamat ekraanilahutust, kirjutades käsureale vgalo.

Kui riistvara on väga vana, ei pruugi graafiline paigaldamine üldse võimalik olla. Sel juhul võib proovida tekstipõhist paigaldamist. Selleks vajutage avaekraanil viibides klahvile ESC ja kinnitage valikut klahvi ENTER vajutamisega. Teie ette ilmub must ekraan sõnaga "boot:". Kirjutage "text" ja vajutage ENTER. Nüüd saate jätkata tekstipõhise paigaldamisega.

Paigaldamine hangub

Kui süsteem paistab paigaldamise käigus hanguvat, võib olla raskusi riistvara tuvastamisega. Sel juhul võib riistvara automaatse tuvastamise vahele jätta ja sellega hiljem tegelda. Selleks kirjutage käsureale noauto. Vajaduse korral võib seda võtit kasutada koos teiste võtmetega.

RAM-i probleem

Neid läheb väga harva vaja, kuid mõnel juhul võib riistvara teatada valesti saadaoleva mälu (RAM) suuruse. Selle käsitsi määramiseks tuleb kasutada parameetrit mem=xxxM, kus xxx on korrektne mälu suurus. Näiteks mem=256M määrab, et kasutada on 256 MB mälu.

Dünaamilised partitsioonid

Kui olete valinud oma kõvaketta vorminguks Microsoft Windowsi all "dynamic" tavalise "basic" asemel, siis arvestage, et Mageiat ei saa sellisele kettale paigaldada. Kuidas tavalisele kettavormingule tagasi minna, saab lugeda Microsofti dokumentatsioonist: http://msdn.microsoft.com/en-us/library/cc776315.aspx.

Kasutatava keele valimine

Valige vajalik keel, laiendades nimekirja kõigepealt maailmajao järgi. Mageia kasutab langetatud valikut nii paigaldamise ajal kui ka paigaldatud süsteemis.

Valige vajalik keel. Mageia kasutab langetatud valikut nii paigaldamise ajal kui ka paigaldatud süsteemis.

Kui teie süsteemi tuleks paigaldada mitu keelt kas teie enda või teiste kasutajate tarbeks, siis tuleks nupule Mitme keele valimine klõpsates need kõik kohe lisada. Pärast paigaldamist on uute keelte lisamine juba palju keerulisem.

Hoiatus

Isegi kui paigaldate mitu keelt, tuleb üks neist valida esimesel ekraanil eelistatud keeleks. See keel on märgitud ka mitme keele valimise ekraanil.

Kui klaviatuuri keel ei sobi kokku eelistatud keelega, oleks mõistlik paigaldada kohe ka klaviatuurile vastav keel.

Mageia toetab vaikimisi UTF-8 (Unicode).

Selle võib keelata "mitme keele valimise" ekraanil, kui olete kindel, et see teie keelele kohe üldse ei sobi. UTF-8 keelamine rakendub kõigile paigaldatavatele keeltele.

Oma süsteemi keelt saab pärast paigaldamist muuta, valides Mageia juhtimiskeskus -> Süsteem -> Süsteemi lokaliseerimine.

Litsents ja väljalaskemärkmed

Litsentsileping

Enne Mageia paigaldamist lugege palun hoolikalt läbi litsentsi tingimused.

Need tingimused kehtivad kogu Mageia distributsioonile ja enne jätkamist tuleb nendega nõustuda.

Nõustumiseks valige lihtsalt Nõustun ja klõpsake siis Edasi.

Kui te aga ei ole tingimustega nõus, siis täname teid huvi eest. Klõps nupule Välju taaskäivitab arvuti.

Väljalaskemärkmed

Kui tunnete huvi, mida on Mageia käesolevas väljalaskes uut, klõpsake nupule Väljalaskemärkmed.

SCSI seadistamine

DrakX tuvastab tavaliselt kõvakettad korrektselt. Mõne vanema SCSI kontrolleri korral aga ei suudeta korrektselt tuvastada vajalikku draiverit ja seetõttu ka ketast ära tunda.

Kui nii peaks juhtuma, tuleb DrakX-ile käsitsi selgeks teha, millised SCSI seadmed teil on.

Seejärel peaks DrakX olema võimeline kettad korrektselt seadistama.

Paigaldamine või uuendamine

Paigaldamine

Selle valimisel saab ette võtta uue Mageia paigaldamise.

Uuendamine

Kui teie süsteemi on juba varem paigaldatud Mageia, võimaldab paigaldusprogramm seda uusimale väljalaskele uuendada.

Hoiatus

Põhjalikult testitud on uuendamine ainult selliselt varasemalt Mageia versioonilt, mis oli veel toetatud ajal, mil ilmus praegune paigaldusprogrammi versioon. Kui soovite uuendada Mageia versioonilt, mille ametlik toetamine oli lõppenud juba enne praeguse paigaldusprogrammi ilmumist, siis on mõistlikum võtta ette pigem uus paigaldus (selle juures tasub mõistagi jätta alles oma home-partitsioon).

Märkus

Kui soovite mingil hetkel paigaldamise katkestada, võite ka teha arvutile taaskäivituse, aga palun mõelge enne seda hoolikalt järele. Kui partitsioon on vormindatud või uuendusi on hakatud paigaldama, ei ole arvuti enam varasemas olekus ning taaskäivitamise tulemus võib olla mittetöötav masin. Kui te ikkagi olete kindel, et just taaskäivitus on õige samm, minge tekstiterminali, vajutades korraga kolme klahvi Alt Ctrl F2. Seejärel vajutage taaskäivitamiseks korraga klahve Alt Ctrl Delete

Vihje

Kui avastate, et olete unustanud mõne keele lisada, saab "Paigaldamise või uuendamise" ekraanilt naasta keelevaliku juurde, vajutades korraga klahve Alt Ctrl Home. Ärge tehke seda hilisema paigalduse käigus.

Klaviatuur

DrakX valib teie keelele sobiva klaviatuuri. Kui sobivat klaviatuuri ei leita, kasutatakse vaikimisi US klaviatuuripaigutust.

Kontrollige, kas valik on õige, ja valige vajaduse korral mõni muu klaviatuuripaigutus. Kui te ei tea, millise paigutusega teie klaviatuur on, uurige süsteemi dokumentatsiooni või küsige järele tarnijalt. Klaviatuuri küljes võib isegi olla silt, mis ütleb, millise paigutusega on tegu. Samuti võib uurida veebilehekülge en.wikipedia.org/wiki/Keyboard_layout

Kui teie klaviatuuri nimekirjas ei ole, klõpsake täieliku loetelu nägemiseks Veel ja valige oma klaviatuur sealt.

Hoiatus

Olles valinud klaviatuuri pärast nupule Veel klõpsamist, võite esimese dialoogi juurde naastes näha, nagu oleks valitud mõni sealne klaviatuur. Ärge laske ennast sellest häirida: arvestatakse ikkagi seda, millise klaviatuuri te tegelikult täisnimekirjas olete valinud.

Kui valite klaviatuuri, mis ei kasuta ladina tähti, näete lisadialoogi, mis palub määrata, kuidas eelistate lülituda ladina ja mitteladina klaviatuuripaigutuste vahel.

Partitsioneerimine

Sellel ekraanil näete oma kõvaketta või -ketaste sisu ning lahendusi, mida DrakXi partitsioneerimisnõustaja pakub Mageia paigaldamiseks.

Pakutavad valikud sõltuvad teie kõvaketaste konkreetsest ülesehitusest ja sisust.

Olemasolevate partitsioonide kasutamine

Kui see on näha, leiti olemasolevad Linuxiga ühilduvad partitsioonid ning neid võib kasutada paigaldamiseks.

Vaba ruumi kasutamine

Kui kõvakettal on kasutamata ruumi, siis selle valikuga saab selle eraldada uuele Mageia paigaldusele.

Vaba ruumi kasutamine Windowsi partitsioonil

Kui olemasoleval Windowsi partitsioonil on vaba ruumi, võib paigaldusprogramm seda kasutada.

See võib olla väga mõistlik valik oma uuele Mageia paigaldusele ruumi leidmiseks, kuid samal ajal on see riskantne, mistõttu tuleks kindlasti teha kõigist olulistest failidest varukoopia!

Pange tähele, et sellega kaasneb Windowsi partitsiooni suuruse vähendamine. Partitsioon peab olema "puhas", see tähendab Windows peab olema viimasel korral korrektselt suletud. Samuti peab partitsioon olema defragmenteeritud, ehkki see ei garanteeri veel, et kõik failid on alalt, mida Mageia paigaldamiseks kasutatakse, tõepoolest eemaldatud. Sellepärast ongi äärmiselt soovitatav kõik vähegi olulised failid eelnevalt varundada.

Selle valiku korral näitab paigaldusprogramm alles jäävat Windowsi partitsiooni helesinisena ja tulevast Mageia partitsiooni tumesinisena ning nende all näeb kavandatud suurusi. Ühtlasi on teil võimalus neid suurusi muuta, klõpsates partitsioonide vahel asuvale tühialale ja seda lohistades. Seda näitab allolev pilt.

Kogu ketta tühjendamine ja kasutamine

Selle valimisel kasutatakse kogu ketast ainult Mageia jaoks.

Tähelepanu! Sellega kustutatakse valitud kõvakettalt KÕIK andmed. Olge ettevaatlik!

Kui kavatsete kasutada osa kettast millegi muu tarbeks või on teil juba kettal andmeid, mida te ei soovi kaotada, ärge seda võimalust valige.

Ketta jagamine oma tahtmist mööda

See valik annab täieliku kontrolli määrata, kuidas ja kuhu Mageia kõvakettal või -ketastel paigaldatakse.

Partitsiooni suurus:

Paigaldusprogramm jagab saadaoleva ruumi ära järgmiste reeglite kohaselt:

Kui kokku on saadaval alla 50 GB, luuakse ainult üks partitsioon / jaoks ning /home jaoks eraldi partitsiooni ei looda.

Kui kokku on saadaval üle 50 GB, luuakse kolm partitsiooni

6/19 saadaolevast koguruumist eraldatakse / jaoks maksimaalse suurusega 50 GB

1/19 eraldatakse saalealaks maksimaalse suurusega 4 GB

ülejäänu (vähemalt 12/19) eraldatakse /home jaoks

See tähendab, et kui ruumi on 160 GB või rohkem, loob paigaldusprogramm kolm partitsiooni: 50 GB / jaoks, 4 GB saaleala jaoks ja ülejäänu /home jaoks.

Märkus

Kui kasutate UEFI süsteemi, tuvastatakse automaatselt ESP (EFI süsteemne partitsioon) või see luuakse, kui seda pole, ja haagitakse asukohas /boot/EFI. Valik "Ketta jagamine oma tahtmist mööda" on ainuke, mis lubab kontrollida, kas seda on õigesti tehtud.

Märkus

Kui kasutate pärandsüsteemi (tuntud ka kui CSM või BIOS) GPT-kettaga, tuleb luua BIOS-e alglaadimispartitsioon, kui seda veel ei ole. See on umbes 1 MiB suurune partitsioon ilma haakepunktita. Selle loomiseks valige "“Ketta kohandatud partitsioneerimine DiskDrake'i abil”" ja looge see nagu iga teine partitsioon, ainult et valige failisüsteemiks BIOS boot partition.

Hoiatus

Mõned uuemad kettad kasutavad nüüd 4096-baidiseid loogilisi sektoreid varasema standardi, 512-baidiste sektorite asemel. Sobiva riistvara puudumise tõttu ei ole paigaldusprogrammis kasutatavat partitsioneerimistööriista niisuguste ketastega testitud. Seepärast soovitame juhul, kui Teil peaks olema niisugune seade, selle eelnevalt partitsioneerida, kasutades mõnda muud partitsioneerimistööriista, näiteks gparted.

"Align to" "MiB"

"Free space preceding (MiB)" "2"

Samuti kontrollige, et kõigi loodud partitsioonide suurus megabaitides oleks paarisarv.

Haakepunktide valimine

Siin näeb Linuxi partitsioone, mis arvutist leiti. Kui te pole DrakXi ettepanekutega nõus, võite haakepunkte muuta.

Märkus

Kui te ka midagi muudate, kontrollige alati, et teil jääks alles juurpartitsioon (/).

Kõiki partitsioone näidatakse kujul "Seade" ("Suurus", "Haakepunkt", "Tüüp").

"Seade" koosneb järgmistest elementidest: "kõvaketas", ["kõvakettanumber"(täht)], "partitsiooninumber" (näiteks "sda5").

Kui partitsioone on palju, saab neile haakepunkte valida rippmenüüst (näiteks /, /home ja /var). Võib ka luua oma haakepunkte, näiteks /video partitsioonile, kuhu soovite salvestada filme, või /cauldron-home cauldroni paigalduse /home-partitsiooni tarbeks.

Partitsioonide puhul, mida teil vaja ei lähe, võib haakepunkti määramata jätta.

Hoiatus

Kui te pole kindel, mida valida, klõpsake Tagasi ning märkige Ketta jagamine oma tahtmist mööda. Ilmuval ekraanil saab partitsioonile klõpsates näha selle tüüpi ja suurust.

Kui olete kindel, et haakepunktid on paigas, klõpsake Edasi ja valige, kas soovite vormindada ainult partitsioonid, mida DrakX soovitab, või rohkem.

Kõvaketta vormindamise kinnitamine

Klõpsake Tagasi, kui te ei ole oma valikus kindel.

Klõpsake Edasi, kui olete kindel ning soovite kustutada kõvakettal kõik partitsioonid, kõik operatsioonisüsteemid ja üldse kõik andmed.

Ketta kohandatud partitsioneerimine DiskDrake'i abil

Hoiatus

Kui soovite krüptida oma / partitsiooni, peab teil kindlasti olema ka eraldi /boot partitsioon. /boot partitsioonile EI TOHI määrata krüptimisvalikut, sest siis ei ole süsteemi võimalik üldse laadida.

Siin saab kohandada ketta või ketaste jagamist: eemaldada või luua partitsioone, muuta partitsiooni failisüsteemi või suurust ning isegi enne alustamist näha, mida partitsioon sisaldab.

Igale leitud kõvakettale või muule salvestusseadmele, näiteks USB-pulgale, on omaette kaart. Need võivad olla näiteks sda, sdb ja sdc, kui teil juhtub olema kolm salvestusseadet.

Kõigi valitud salvestusseadme partitsioonide kustutamiseks valige Kustuta kõik.

Kõigi teiste toimingute jaoks klõpsake kõigepealt vajalikul partitsioonil. Siis saate seda uurida, valida failisüsteemi või haakepunkti, suurust muuta või ka kustutada. Lülitu ekspertrežiimi (või Ekspertrežiim) pakub rohkem võimalusi, näiteks nime lisamine või partitsiooni tüübi valimine.

Jätkake, kuni kõik on nii, nagu soovite.

Kui kõik on valmis, klõpsake nupule Tehtud.

Märkus

Kui paigaldate Mageia UEFI süsteemi, kontrollige, kas ESP (EFI süsteemne partitsioon) on ikka olemas ja korrektselt haagitud asukohta /boot/EFI (vt tagapool).

Märkus

Kui paigaldate Mageia pärand/GPT süsteemi, kontrollige, kas korrektse tüübiga BIOS-e alglaadimispartitsioon on ikka olemas.

Vormindamine

Siin saab valida, millised partitsioonid vormindada. Kõik andmed partitsioonidel, mis ei ole vormindamiseks märgitud, säilivad.

Üldjuhul on vaja vormindada vähemalt partitsioonid, mille DrakX on valinud.

Kui klõpsata Muud valikud, saab valida partitsioonid, millel kontrollitakse niinimetatud riknenud plokke.

Vihje

Kui te pole kindel, et olete langetanud õige valiku, klõpsake Tagasi, veel kord Tagasi ja siis Kohandatud, et jõuda tagasi peaekraanile. Seal saate uurida, mis partitsioonidel leidub.

Kui olete oma valikus kindel, klõpsake jätkamiseks Edasi.

Andmekandjate valik (täiendavate paigaldusandmekandjate seadistamine)

Siin on näha juba tuvastatud andmekandjad ehk tarkvarahoidlad. Võite lisada ka teisi allikaid, kust tarkvarapakette hankida, näiteks plaadi pealt või internetist. Allikate valik määrab, milliseid tarkvarapakette saab järgmistel etappidel kasutada.

Võrguallika korral tuleb lisaks ette võtta järgmised sammud:

Valida ja aktiveerida võrk, kui see veel ei tööta.

Valida peegel või määrata URL (esimene kirje). Peegli valimisel saab kasutada kõiki Mageia määratud hoidlaid, sealhulgas mittevaba (nonfree) ja piirangutega (tainted) tarkvara ja uuendusi sisaldavaid hoidlaid. URL-i määrates saab kasutada mõnda konkreetset hoidlat või omaenda NFS-allikat.

Märkus

Kui uuendate 64-bitist paigaldust, milles võib leiduda mõningaid 32-bitiseid rakendusi, on soovitatav sellel ekraanil lisada võrgupeegel, märkides selleks ära mõni pakutud võrguprotokoll. 64-bitise DVD ISO-tõmmis sisaldab ainult 64-bitiseid ja arhitektuurist sõltumatuid tarkvarapakette, mistõttu selle abil ei saa uuendada 32-bitiseid rakendusi. Kuid pärast võrgupeegli lisamist leiab paigaldusprogramm ise sealt üles vajalikud 32-bitised tarkvarapaketid.

Andmekandjate valik (mittevaba tarkvara)

Siin näeb saadaolevate tarkvarahoidlate nimekirja. Sõltuvalt paigaldamiseks valitud andmekandjast võib saadaval olla ainult osa võimalikke hoidlaid. Hoidlate valik määrab selle, milliseid tarkvarapakette on järgmistel etappidel võimalik paigaldada.

Hoidlat Core (tuumiktarkvara) ei saa välja jätta, sest see sisaldab distributsiooni põhikomponente.

Hoidla Nonfree (mittevaba tarkvara) sidaldab pakette, mis on küll tasuta, nii et Mageia võib neid levitada, aga sisaldavad kinnise lähtekoodiga tarkvara (sellest ka nimi "mittevaba" ehk "non-free"). Näiteks sisaldab see hoidla nVidia ja ATI graafikakaartide omanduslikke draivereid, mitmesuguste WiFi-kaartide püsivara jms.

Hoidla Tainted (piirangutega tarkvara) sisaldab pakette, mis on avaldatud vaba litsentsi all. Peamine põhjus, miks osa tarkvarapakette paigutatakse sellesse hoidlasse, seisab selles, et need võivad rikkuda mõnes riigis kehtivaid patendi- ja autoriõiguseseadusi. Näiteks on siin mitmesuguste heli- ja videofailide esitamiseks vajalikud multimeediakoodekid, kommerts-video-DVD-de esitamiseks vajalikud paketid jms.

Töölaua valimine

Sõltuvalt siin langetatud valikutest võite näha täiendavaid ekraane, kus saab valikut täpsustada.

Pärast valiku(te) langetamist näeb pakettide paigaldamise ajal slaidiseanssi. Sellest saab loobuda, kui klõpsata nupule Üksikasjad.

Siin saab valida, kas soovite kasutada KDE või Gnome töökeskkonda. Mõlemad pakuvad rakendusi ja tööriistu igale maitsele. Valige Kohandatud, kui teile ei meeldi kumbki või kui soovite paigaldada midagi muud kui seda, mis paigaldatakse vaikimisi. LXDE töölaud on näiteks väiksem kui eelmainitud, pakkudes vähem tilu-lilu ja ka vähemat arvu pakette.

Paketigruppide valimine

Paketid on jaotatud gruppidesse, et vajaliku tarkvara valimine oma süsteemi tarbeks oleks hõlpsam. Gruppide nimed on üsna enesestmõistetavad, aga nende kohta pakutakse ka rohkem teavet, kui viite hiirekursori nime kohale.

Tööjaam.

Server.

Graafiline keskkond.

Valik paketthaaval: selle valimisel saab pakette käsitsi lisada või eemaldada.

Juhiseid minimaalse paigalduse tegemiseks (nii X'i ja IceWM'iga kui ka ilma nendeta) annab “Minimaalne paigaldus”.

Minimaalne paigaldus

Kui paketigruppide ekraanil jätta kõik valimata, saab kasutada minimaalset paigaldust, vt. “Paketigruppide valimine”.

Soovi korral võite samal ekraanil ära märkida valiku "Valik paketthaaval".

Minimaalne paigaldus on mõeldud neile, kel mõlgub Mageia jaoks meeles midagi erilist, näiteks server või spetsiaalne tööjaam. Tõenäoliselt oleks seda mõttekas kasutada koos pakettide ükshaaval valimisega, vt. “Üksikpakettide valimine”.

Kui valite niisuguse paigaldamise, saab järgmisel ekraanil üht-teist täpsustada, näiteks lasta paigaldada ka dokumentatsioon või X.

Kui märkida "X'iga", paigaldatakse ka kergekaaluline töökeskkond IceWM.

Baasdokumentatsioon tähendab man- ja info-lehekülgi. See sisaldab Linux Documentation Projecti manuaalilehekülgi ja paketi GNU coreutils info-lehekülgi.

Üksikpakettide valimine

Siin saab oma paigaldust kohandada, lisades või eemaldades tarkvarapakette.

Kui olete vajalikud valikud langetanud, võite klõpsata lehekülje allosas disketiikoonile, mis lubab salvestada paketivaliku (seda saab mõistagi salvestada ka USB-pulgale). Hiljem võib sama faili kasutades paigaldada samasuguse paketivaliku mõnda teise süsteemi, klõpsates paigaldamise ajal sama nuppu ja faili laadides.

Kasutajate ja administraatori haldamine

Administraatori (root) parooli määramine

Kõigi Mageia paigalduste korral on soovitatav määrata administraatori parool (Linuxis kasutatakse selle kohta tavaliselt väljendit root password). Parooli ülemisse kasti kirjutades muutub kilbi värv punasest kollaseks ja roheliseks vastavalt sellele, kui tugevaks parooli hinnatakse. Roheline kilp tähendab, et parool on tugev ja kindel. Sama parool tuleb kirjutada teist korda kohe allpool olevasse kasti: sellega kontrollitakse, et parool sai esimesse kasti õigesti kirjutatud, neid kahte omavahel võrreldes.

Märkus

Kõik paroolid on tõstutundlikud, see tähendab arvestavad väike- ja suurtähti. Parooli tugevuse huvides on mõistlik kasutada nii suur- ja väiketähti kui ka numbreid ja muid märke.

Kasutaja lisamine

Siin saab lisada kasutaja. Kasutajal on vähem õigusi kui administraatoril (root), kuid siiski piisavalt internetis liikumiseks, kontoritöörakenduste kasutamiseks, mängimiseks ja kõigeks muuks, mida tavaline kasutaja oma arvutis teeb

Ikoon: sellele nupule klõpsates saab muuta kasutaja ikooni.

Pärisnimi: siin saab kirja panna kasutaja tegeliku nime.

Kasutajatunnus: siin saab kirja panna kasutajanime või lasta DrakXil pakkuda pärisnimest tuletatud variandi. Kasutajatunnus on tõstutundlik.

Parool: siin saab kirja panna kasutaja parooli. Tekstikasti lõpus on kilp, mis näitab parooli tugevust (vt ka Märkus).

Parool (uuesti): siia tuleb kirjutada teist korda kasutaja parool ning DrakX kontrollib, kas see on ikka sama, mis kirjutati ülal asuvasse kasti.

Märkus

Kõigi Mageia paigaldamise ajal lisatud kasutajate kodukataloog on nii lugemis- kui ka kirjutuskaitstud (umask=0027).

Kõik vajalikud kasutajad saab lisada juba paigaldamise ajal kokkuvõtte etapil. Valige seal Kasutajate haldamine.

Ligipääsuõigusi saab mõistagi muuta ka pärast paigaldamist.

Põhjalikum kasutajate haldamine

Nupule Muud valikud klõpsates ilmub ekraan, kus saab muuta lisatava kasutaja mõningaid seadistusi.

Samuti saab siin lubada või keelata külaliskonto.

Hoiatus

Kõik, mida külaline oma vaikimisi rbash külaliskonto all /home-kataloogi salvestab, kustutatakse külalise väljalogimisel. Tähtsad failid peaks külaline salvestama USB-pulgale.

Külaliskonto (guest) lubamine: siin saab lubada või keelata külaliskonto. See võimaldab külalisel, kellele pole kasutajat loodud, sisse logida ja arvutit kasutada, kuid tema õigused on tavalise kasutajaga võrreldes palju piiratumad.

Shell: selles rippmenüüs saab muuta shelli, mida kasutab eelmisel ekraanil lisatud kasutaja. Valikuteks on Bash, Dash ja Sh.

Kasutaja ID: siin saab määrata eelmisel ekraanil lisatud kasutaja ID. See on arv. Kui te ei tea, milleks see hea on, ärge siia midagi kirjutage.

Grupi ID: siin saab määrata grupi ID. See on samuti arv, tavaliselt sama kasutaja ID-ga. Kui te ei tea, milleks see hea on, ärge siia midagi kirjutage.

Graafikakaardi ja monitori seadistamine

Sõltumata sellest, millise graafilise keskkonna ehk töökeskkonna olete otsustanud oma Mageia paigaldusele valida, kasutavad nad kõik graafilise kasutajaliidese süsteemi X Window System, lihtsamalt öeldes X. Niisiis peavad selleks, et KDE, Gnome, LXDE või mis tahes töökeskkond korralikult töötaks, olema järgmised X'i seadistused korras. Valige õiged seadistused, kui näete, et DrakX ei ole midagi valinud, või kui arvate, et valik ei ole õige.

Graafikakaart: valige vajaduse korral loetelust oma kaart.

Monitor: valida saab Plug'n Play, kui see sobib, või siis vajaliku monitori nimekirjast pealdise Tootja või Tavaline all. Valige Kohandatud, kui eelistate käsitsi paika panna oma monitori realaotus- ja ekraaniuuendussageduse.

Hoiatus

Väärad sagedused võivad monitori kahjustada.

Ekraanilahutus: siin saab määrata vajaliku monitori ekraanilahutuse ja värvisügavuse.

Test: testimisnuppu paigaldamise ajal alati ei näe. Kui see on näha, siis saab sellele vajutades kontrollida määratud seadistuste õigsust. Kui näete küsimust, kas seadistused on õiged, võite vastata "jah" ning seadistused salvestatakse. Kui te ei näe midagi, saate tagasi pöörduda seadistusekraanile ja seal seni parameetreid muuta, kuni test annab vajaliku tulemuse. Kui testimisnuppu pole, kontrollige eriti hoolikalt, et kõik seadistused oleksid korras.

Eelistused: siin saab mitmesuguseid valikuid lubada või keelata.

X-serveri valimine (graafikakaardi seadistamine)

DrakX sisaldab väga põhjalikku videokaartide andmebaasi ja suudab tavaliselt teie videoseadme korrektselt tuvastada.

Kui paigaldusprogramm siiski ei ole teie videokaarti õigesti tuvastanud ja te teate, milline kaart teil on, võite valida selle loetelust järgmiste parameetrite alusel:

tootja

seejärel kaardi nimi

ja lõpuks kaardi tüüp

Kui te ei leia oma kaarti tootjate nimekirjast (sest seda pole veel andmebaasis või on tegu väga vana kaardiga), võib siiski leida sobiva draiveri Xorg-i kategoorias.

Xorg-i nimekiri pakub üle 40 üldise avatud lähtekoodiga videokaardi draiveri. Kui te ikkagi ei suuda oma kaardile sobivat draiverit siit leida, võite valida Vesa draiveri, mis pakub kõige elementaarsemaid võimalusi.

Arvestage kindlasti, et kui valite sobimatu draiveri, võite saada kasutada ainult käsurida.

Mõned videokaartide tootjad pakuvad Linuxile omanduslikke draivereid, mis võivad olla saadaval ainult Nonfree tarkvarahoidlas, mõnel juhul isegi kõigest tootja enda veebileheküljel.

Nonfree hoidlad tuleb kasutamiseks spetsiaalselt lubada. Seda saab teha pärast arvuti esimest taaskäivitamist.

Monitori valimine

DrakX sisaldab väga põhjalikku monitoride andmebaasi ja tuvastab tavaliselt teie monitori õigesti.

Hoiatus

Teistsuguste parameetritega monitori valimine võib kahjustada monitori või videoriistvara. Palun ärge proovige lihtsalt huvi pärast midagi, kui te ei ole kindel, et teate täpselt, mida teete. Kahtluste korral uurige oma monitori dokumentatsiooni.

Kohandatud

Selle valimine võimaldab paika panna kaks äärmiselt tähtsat parameetrit: realaotussageduse ja ekraaniuuendussageduse.

On VÄGA TÄHTIS, et te ei valiks sellise sünkroonimissagedusega monitori tüüpi, mis ületab teie monitori võimeid: sel moel võib monitorile tõsist kahju teha. Kui kahtlete, valige pigem tagasihoidlikum väärtus ja kindlasti uurige monitori dokumentatsiooni.

Plug'n Play

See on vaikimisi valik, mis üritab määrata monitori tüübi monitoride andmebaasi põhjal.

Tootja

Kui paigaldusprogramm ei ole teie videokaarti õigesti tuvastanud ja te teate, milline kaart teil on, võite valida selle puust järgmiste parameetrite alusel:

tootja

monitori nimi

monitori kirjeldus

Tavaline

Selles grupis on valida ligemale 30 seadistuse seast, näiteks 1024x768 @ 60Hz, sealhulgas lamekuvarid (Flat panel), mida kasutavad eriti sülearvutid. See on sageli mõistlik monitori valimise grupp, kui teie videoriistvara ei suudetud automaatselt tuvastada ja peate kasutama Vesa draiverit. Ka siin tasub valides olla pigem konservatiivne.

Alglaaduri põhiseadistused

Alglaaduri liides

Vaikimisi kasutab Mageia üht kahest võimalusest:

Grub2 (graafilise menüüga või ilma selleta) pärand/MBR või pärand/GPT süsteemi korral

Grub2-efi UEFI süsteemi korral

Vihje

Mageia graafiline menüü näeb kena välja :)

Grub2 pärand/MBR ja pärand/GPT süsteemis

Ärge muutke "Alglaadimisseadet", kui te pole täiesti kindel, et teate, mida teete.

Grub2-efi UEFI süsteemis

UEFI süsteemi korral on kasutajaliides pisut teistsugune, sest te ei saa valida graafilise menüü kasutamist või kasutamata jätmist.

Kui Mageia on ainuke süsteem, mis on teie arvutisse paigaldatud, loob paigaldusprogramm ESP (EFI süsteemse partitsiooni) alglaaduri (Grub2-efi) tarbeks. Kui arvutisse on juba paigaldatud UEFI operatsioonisüsteeme (näiteks Windows 8), tuvastab Mageia paigaldusprogramm Windowsi loodud ESP ja lisab sellele Grub2-efi. ESP-sid võib küll põhimõtteliselt olla ka mitu, aga väga soovitatav on siiski kasutada ainult üht sõltumata sellest, kui palju on arvutis operatsioonisüsteeme.

Ärge muutke "Alglaadimisseadet", kui te pole täiesti kindel, et teate, mida teete.

Mageia alglaaduri kasutamine

Vaikimisi kirjutab Mageia sõltuvalt süsteemist uue:

Grub2 alglaaduri kas Teie esimese kõvaketta MBR-i (Master Boot Record) või BIOS-e alglaadepartisioonile

Grub2-efi alglaaduri ESP-le

Kui arvutisse peaks olema paigaldatud teisigi operatsioonisüsteeme, püüab Mageia lisada need oma alglaadimismenüüsse. Kui Te seda ei soovi, klõpsake Järgmine ja eemaldage märge kastikesest Võõraste operatsioonisüsteemide otsimine

Olemasoleva alglaaduri kasutamine

Täpne protseduur, kuidas lisada Mageia süsteem olemasolevale alglaadurile, väljub käesoleva abiteksti raamest, kuid enamasti tähendab see asjakohase alglaaduri paigaldamise programmi käivitamist, mis tuvastab ja lisab selle automaatselt. Uurige selle kohta lähemalt vastava operatsioonisüsteemi dokumentatsiooni.

Ahellaadimise kasutamine

Kui Te ei soovi alglaaditavat Mageiat, vaid tahate seda laadida mõnest teisest operatsioonisüsteemist, siis klõpsake Järgmine, seejärel Muu ja märkige ära kastike ESP-i ega MBR-i ei puudutata.

Näete hoiatust, et alglaadur puudub. Eirake seda ja klõpsake Olgu.

Valikud

Esimene kaart

Ooteaeg alglaadimisel: selles kastis saab panna paika, kui mitu sekundit oodatakse, enne kui käivitatakse vaikimisi operatsioonisüsteem.

Turvalisus: siin saab määrata alglaaduri parooli. Sellisel juhul küsitakse alglaadimise ajal kasutajanime ja parooli, kui soovite valida mõnda alglaadimiskirjet või seadistusi muuta. Kasutajanimeks on "root", parooli saate siin ise määrata.

Parool: selles kastis saab parooli kindlaks määrata.

Parool (uuesti): siia tuleb parool teist korda kirjutada, mille järel Drakx kontrollib, kas see ikka sobib kokku sellega, mille sisestasid esimesel korral.

Edasijõudnuile

ACPI lubamine: ACPI (täiustatud konfiguratsiooni- ja toiteliides) on toitehalduse standard. See võib säästa energiat, lülitades välja kasutamata seadmed. Sama meetodit kasutas varem APM. Selle valimata jätmine võib aga olla kasulik, kui Teie arvuti ei toeta ACPI-t või Te arvate, et ACPI võib põhjustada mingeid probleeme (näiteks suvalisi taaskäivitusi või süsteemi hangumisi).

SMP lubamine: see valik lülitab sisse või välja sümmeetrilise mitmiktöötluse mitme tuumaga protsessorite korral.

APIC lubamine: selle lubamine või keelamine annab operatsioonisüsteemile või võtab sellelt ligipääsu täiustatud programmeeritavale katkestuste kontrollerile. APIC-seadmed võimaldavad keerulisemaid prioriteedi määramise mudeleid ja täiustatud IRQ (katkestusnõuded) haldamist.

Kohaliku APIC lubamine: siin saab lubada või keelata kohaliku APIC, mis haldab kõiki konkreetse protsessori väliseid katkestusi SMP-süsteemis.

Järgmine kaart

Vaikimisi: vaikimisi käivitatav operatsioonisüsteem.

Lisaargumendid: siin saab edastada kernelile vajalikku teavet või lasta kernelil alglaadimise ajal anda rohkem teavet.

Võõraste operatsioonisüsteemide otsimine: vt eespool osa Mageia alglaaduri kasutamine.

Edasijõudnuile

Videorežiim: siin saab määrata ekraani suuruse ja värvisügavuse, mida alglaadur kasutab. Allapoole kolmnurgale klõpsates saab vaiida muute suuruse ja värvisügavuse valikute seast.

ESP-i ega MBR-i ei puudutata: vt eespool osa Ahellaadimise kasutamine

Alglaadimismenüü kirje lisamine või muutmine

Selleks tuleb käsitsi muuta faili /boot/grub2/custom.cfg või kasutada rakendust grub-customizer (selle leiab Mageia tarkvarahoidlast).

Märkus

Täpsemat teavet annab meie wiki: https://wiki.mageia.org/en/Grub2-efi_and_Mageia

Seadistuste kokkuvõte

DrakX langetab teie süsteemi seadistamisel mõistlikud otsused vastavalt Teie valikutele ja tuvastatud riistvarale. Siin saab neid seadistusi üle vaadata ja vajaduse korral muuta, klõpsates Seadista.

Märkus

Rusikareeglina on soovitatav kasutada vaikimisi seadistusi - välja arvatud kolmel erandjuhul:

on teada, et vaikeseadistused tekitavad probleeme

vaikeseadistusi on juba proovitud ja need ei andnud soovitud tulemust

veel midagi, millest on üksikasjalikumalt juttu allpool

Süsteemi parameetrid

Ajavöönd

DrakX määrab vastavalt valitud keelele ajavööndi. Soovi korral saab seda muuta. Vt ka “Ajavööndi seadistamine”

Riik / Piirkond

Kui Te ei viibi valitud riigis, on väga oluline see siin õigeks parandada. Vt “Riigi / piirkonna valimine”

Alglaadur

DrakX langetab tavaliselt alglaaduri osas hea ja õige valiku.

Kui Te just väga täpselt ei tea, kuidas Grub2 seadistada, ei tasu siin midagi muuta.

Täpsemalt kõneleb sellest “Alglaaduri põhiseadistused”

Kasutajate haldamine

Siin saab lisada uusi kasutajaid. Nad kõik saavad oma isikliku /home kataloogi.

Teenused

Süsteemi teenused tähendavad väikseid programme, mis töötavad taustal (deemonid). See tööriist võimaldab teatavaid ülesandeid lubada või keelata.

Enne millegi muutmist tuleks hoolikalt mõelda - eksimuse korral ei pruugi arvuti enam korralikult töötada.

Täpsemalt kõneleb sellest “Teenuste seadistamine”

Riistvara parameetrid

Klaviatuur

Siin saab määrata või muuta klaviatuuripaigutust, mis sõltub valitud asukohast, keelest ja klaviatuuritüübist.

Märkus

Kui panete tähele, et klaviatuuripaigutus on vale ja tahate seda muuta, pidage meeles, et muutuvad ka paroolid.

Hiir

Siin saab lisada või seadistada mitmesuguseid osutusseadmeid: hiiri, puuteplaate jms.

Helikaart

Paigaldusprogramm kasutab vaikimisi draiverit, kui see on olemas. Võimalus valida teist draiverit antakse ainult siis, kui helikaardile on olemas mitu draiverit, aga ükski neist ei ole vaikimisi draiver.

Graafiline kasutajaliides

Siin saab seadistada graafikakaarte ja monitore.

Täpsemalt kõneleb sellest “Graafikakaardi ja monitori seadistamine”.

Võrgu- ja internetiparameetrid

Võrk

Siin saab seadistada võrgu, kuid võrgukaartide korral, mis kasutavad mittevabu draivereid, on seda parem teha pärast taaskäivitust Mageia juhtimiskeskuses, kui Te pole veel lubanud mittevaba tarkvara hoidlate kasutamist.

Hoiatus

Võrgukaardi lisamisel ärge unustage seadistamast tulemüüri, et ka lisatud kaarti jälgitaks.

Puhverserverid

Puhverserver on omamoodi vahendaja Teie arvuti ja interneti vahel. Siin saab panna arvuti kasutama puhverservereid.

Vajalike parameetrite täpsustamiseks võib olla vajalik pidada nõu oma süsteemiadministraatoriga.

Turvalisus

Turbetase

Siin saab määrata oma arvuti turbetaseme. Enamasti peaks normaalseks kasutamiseks kõlbama vaikimisi seadistused (valik Standardne).

Valige tase, mis paistab Teie vajadusi kõige paremini rahuldavat.

Tulemüür

Tulemüür on mõeldud tõkkeks Teie tähtsate andmete ja internetis luuravate röövloomade vahel, kes üritavad neid varastada või rikkuda.

Valige teenused, millel lubate oma süsteemile ligi pääseda. Valik sõltub mõistagi sellest, milleks Te oma arvutit kasutada soovite. Täpsemat teavet vt “Tulemüür”.

Hoiatus

Pange tähele, et kõige lubamine (st tulemüür puudub) võib olla väga ohtlik.

Ajavööndi seadistamine

Määrake ajavöönd kindlaks, valides oma riigi või linna, mis asub samas ajavööndis teie lähedal.

Järgmisel ekraanil saab valida, kas riistvaraline kell on seatud kohalikule ajale või GMT-le ehk maailmaajale (UTC).

Märkus

Kui Teie arvutis on ka teisi operatsioonisüsteeme, kontrollige, et nad kõik oleksid lültiatud kas kohalikule ajale või siis UTC/GMT-le.

Riigi / piirkonna valimine

Valige oma riik või piirkond. See on oluline paljudele muudele seadistustele, näiteks vääring või juhtmeta side regulatsioonipiirkond. Vale riigi määramisel võib juhtuda, et te ei saagi juhtmeta võrku kasutada.

Kui teie riiki nimekirjas pole, klõpsake nupule Muud valikud ja valige oma riik / piirkond sealt.

Märkus

Kui teie riik esineb ainult muude valikute nimekirjas, siis võib pärast Olgu klõpsamist paista, nagu oleks valitud riik esimesest nimekirjast. Ärge laske ennast sellest häirida, DrakX arvestab teie tegeliku valikuga.

Sisestusmeetod

Muude riikide ekraanil saab ka valida sisestusmeetodi (nimekirjast allpool). See võimaldab kasutajal sisestada keerukate märgisüsteemide märke (hiina, jaapani, korea jm kirjad). IBus on vaikimisi sisestusmeetod, nii et kasutaja ei pea seda ise käsitsi määrama. Teised sisestusmeetodid (SCIM, GCIN, HIME jne) pakuvad sarnaseid võimalusi ning neid saab paigaldada, kui lisada enne paketivalikut HTTP või FTP andmekandja.

Märkus

Kui jätsite paigaldamise ajal sisestusmeetodi valimata, saab seda teha pärast paigaldatud süsteemi laadimist, valides "Arvuti seadistamine" -> "Süsteem" või käivitades administraatorina localedrake'i.

Teenuste seadistamine

Siin saab määrata, millised teenused käivitada või mitte käivitada koos süsteemi alglaadimisega.

Teenustegruppe on neli. Nende ees olevale kolmnurgale klõpsates saab grupi avada ja uurida selles peituvaid teenuseid.

Valikud, mille on langetanud DrakX, on tavaliselt mõistlikud ja head.

Teenuse peale klõpsates näeb allpool teabekastis mõningat teavet teenuse kohta.

Muutke siin midagi ainult siis, kui olete kindel, et teate, mida teete.

Hiire valimine

Kui te ei ole rahul oma hiire tööga, saate siit valida mõne teise.

Tavaliselt on mõistlik valik Universaalne - Suvaline PS/2 ja USB hiir.

Valige Universaalne - Evdev jõuga, et seadistada nuppe, mis peaksid töötama kuue või rohkema nupuga hiirel.

Heli seadistamine

Siin näeb draiveri nime, mille paigaldusprogramm on välja valinud teie helikaardile ja millest saab vaikimisi draiver.

Vaikimisi draiver peaks töötama probleemideta. Kui siiski esineb pärast paigaldamist probleeme heliga, andke käsk draksound või käivitage sama tööriist Mageia juhtimiskeskuses, valides seal külgpaneelil Riistvara ning klõpsates ilmuvas aknas ülal paremal asuvale ikoonile Heli seadistamine.

Seejärel klõpsake draksoundi ehk "Heli seadistamise" tööriistas nupule Muud valikud ja seejärel nupule Probleemi otsimine, kust leiab mitmeid häid soovitusi, kuidas hädast üle saada.

Muud valikud

Klõpsamisest nupule Muud valikud võib paigaldamise ajal abi olla, kui vaikimisi draiverit ei ole, küll on aga saada mitu draiverit ning te arvate, et paigaldusprogramm on valinud neist vale.

Sellisel juhul saate valida mõne muu draiveri, kui klõpsate nupule Suvalise draiveri valimine.

Turbetase

Siin saab kohandada oma arvuti turbetaset.

Kui te ei ole kindel, ärge hakake siin midagi muutma, vaid jätke kehtima vaikimisi määratu.

Pärast paigaldamist on alati võimalik turvalisusega seotud seadistusi muuta Mageia juhtimiskeskuse sektsioonis Turvalisus.

Tulemüür

Siin saab paika panna mõned lihtsad tulemüüri reeglid, mis määravad kndlaks, millist laadi teavet internetist sihtsüsteem vastu võtab. See omakorda võimaldab süsteemi vastavatele teenustele ligi pääseda ka internetist.

Vaikimisi ei ole ükski nupp märgitud, mis tähendab, et võrgust ei ole kättesaadav ükski süsteemi teenus. Nupul Kõik (tulemüür puudub) on eriline tähendus: see võimaldab ligipääsu masina kõigile teenustele. Paigaldamise ajal ei ole seda küll väga mõtet valida, sest nii on tulemuseks täiesti kaitsmata süsteem. Seda võimalust on mõnikord mõistlik valida juba töötavas süsteemis Mageia juhtimiskeskuses (kus kasutatakse graafiliselt samasugust liidest) kõigi tulemüüri reeglite ajutiseks tühistamiseks näiteks testimise või silumise eesmärgil.

Kõigi muude märkekastide juures olev tekst peaks enda eest rääkima. Näiteks on mõtet märkida "CUPS-i server", kui soovite, et masinaga ühendatud printerid oleksid kättesaadavad ka võrgust.

Muud valikud

Märkekastid võimaldavad sisse või välja lülitada ainult kõige levinumaid teenuseid. Nupuga "Muud valikud" saab lubada või keelata ka neid teenuseid, mille jaoks eraldi märkekasti ei ole. Nupule Muud valikud klõpsates avaneb aken, kus saab lubada terve rea teenuseid, kui kirjutada need tühikutega eraldatult järgmiselt

<pordi-number>/<protokoll>

- <pordi-number> on sisselülitatavale teenusele omistatud pordi väärtus (nt. 873 RSYNC-i teenuse puhul), nagu seda määratleb RFC-433;

- <protokoll> on kas TCP või UDP - teenuse kasutatav internetiprotokoll.

Näiteks RSYNC-i teenuse kasutamiseks peab kirje niisiis olema kujul 873/tcp.

Kui teenus võib kasutada mõlemat protokolli, tuleb samale pordile ka mõlemad 2 määrata.

Uuendused

Võimalik, et pärast Mageia väljalaske ilmumist on mõningaid pakette uuendatud või parandatud.

Valige Jah, kui soovite sellised paketid alla laadida ja paigaldada, või Ei, kui te seda praegu ei soovi või kui teil puudub parajasti internetiühendus.

Seejärel klõpsake jätkamiseks Edasi.

Õnnitleme!

Olete lõpetanud Mageia paigaldamise ja seadistamise ning nüüd on turvaline eemaldada paigaldusandmekandja ja arvuti taaskäivitada.

Pärast taaskäivitamist saab alglaaduri ekraanil valida käivitatava operatsioonisüsteemi, kui teil peaks neid arvutis üle ühe olema.

Kui te ei kohandanud alglaaduri seadistusi, valitakse ja käivitatakse automaatselt teie uus Mageia.

Tundke rõõmu ja nautige!

Külastage veebilehte www.mageia.org, kui teil on küsimusi või kui soovite anda oma panuse Mageia edusse.

Mageia eemaldamine

Õpetus

Kui Mageia ei võida teie poolehoidu või paigaldamine ei kulge korralikult, võib tekkida soov sellest üldse lahti saada. Erinevalt mõnestki operatsioonisüsteemist Mageia arvestab teie sooviga ja võimaldab soovi korral ka endale täielikult selja keerata.

Kui olete oma andmed varundanud, taaskäivitage Mageia DVD ja valige Päästesüsteem ning seejärel käsk Restore Windows boot loader. Järgmisel arvuti käivitamisel ongi teie käsutuses ainult Windows, mitte enam võimalus operatsioonisüsteemi valida.

Ruumi tagasisaamiseks Windowsis, mida Mageia oma partitsioonide alla võttis, valige Start -> Control Panel -> Administrative Tools -> Computer Management -> Storage -> Disk Management, mis avab partitsioonide haldamise tööriista. Mageia partitsiooni tunneb ära kirje Unknown ning samuti suuruse ja asukoha järgi kettal. Klõpsake mõnele Mageia partitsioonile hiire parema nupuga ja valige Delete. Ruum vabanebki.

Kui teil on XP, saate luua uue partitsiooni ja selle vormindada (kas FAT32 või NTFS-vormingusse). Uuele partitsioonile antakse oma täht.

Vista või 7 korral on veel üks võimalus: saab laiendada olemasolevat partitsiooni, mis asub vabanenud ruumist vasakul. Leidub ka teisi partitsioneerimistööriistu, mida saab kasutada, näiteks nii Windowsis kui ka Linuxis kättesaadav gparted. Nagu ikka partitsioonide muutmise korral, olge väga ettevaatlik ja kindlasti varundage eelnevalt kõik oma vähegi olulisemad andmed.